Ex traditione antiquorum habetur ut predecessorum dicta vel facta scripto commitantur ne oblivione docantur in incertum vel malorum depravatione deveniant ad defectum. Ea propter, ego Rotbertus*, Dei gratia Lingonensis episcopus, tam presentibus quam futuris notum volo fieri quod domnus Jeronto, abbas Divionensis, et Hugo, prior de Saxifonte, in presentia nostra, de quodam Warnerio, capellano de Mora, graviter conquesti sunt, eo quod redditus ecclesiarum de Mora et de Sarcecurte et de Saxifonte, sicut debuerat, non reddidisset. Qui Warnerius, in presentia nostra male super hoc convictus, et dampna illata restituit et ministerium [m]atricularii, quod huc usque possederat guerpivit, et per manum nostram predictum abbatem prioremque Saxifontis investivit; et cuidam sacerdoti, Hugoni nomine, communi consilio, predictarum ecclesiarum curam commisimus, prius tamen ab eo fidelitate accepta quod priori Saxifontis debitos redditus secundum compositionem olim factam redderet et in nullo ab ea deviaret. Verum, ne aliqua discordia inter priorem Saxifontis predictumque capellanum et successores eorum hac de causa denuo oriretur, compositionem pari consilio inter eos factam approbavimus: scilicet talem quod sacerdos, qui tractus a priore Saxifontis ad prefatas ecclesias fuerit, in ecclesia de Mora medietatem tam elemosinarum quam oblationum accipiet, exceptis his que ab extraneis oblata fuerint, de quibus terciam partem habebit. In ecclesia de Sarcecurte accipient monachi duas partes tam oblationum quam elemosinarum, et cappellanus terciam. Si vero aliqua venerabilis persona in predictis parrochiis obierit, cappellanus priorem adscisscet; qui prior, si ire voluerit, priorem missam cantabit et capellanus secundam. Si prior defuerit et de monachis ejus aliquis perrexerit, cappellanus primam et monachus secundam missam cantabit. In Saxifontis ecclesia, dominico die, capellanus, si cantaverit, unum denarium accipiet, excepto illo de caritate; secunda feria, si cantaverit, medietatem oblationis habebit, nisi sit dies festus, et tunc solum nummum accipiet; privatis diebus, quod ei oblatum fuerit, suum erit; in nativitate Domini, in Pascha, ceterisque precipuis sollempnitatibus non, nisi solum denarium; confessiones, baptisteria, albatorum sepulturas, reconciliationes mulierum, peras et nuptias solus habebit; de elemosinis defunctorum terciam partem habebit; et, si quid ei speciatim divisum fuerit, suum erit; sicut et monachorum erit quod eis speciatim dabitur. Ceterum si in castello Saxifontis, obsidionis aut guerre aut cujuscumque eventus causa, capella constructa fuerit, nec capellanus nec alius quis in ea cantare presumet, nisi prior concesserit; et hoc tantum necessitate instante. Quod autem in ea oblatum fuerit, prioris erit; decimas vel alios redditus, si in predictis locis acquisierit, nichil in eis capellanus habebit. Hec compositio publice lecta in claustro Lingonensi, coram pluribus ecclesie nostre personis, a nobis confirmata est et autenticata, anno incarnati Verbi M°.LXXX°.IIII°., XIII° kalendas septembris. Testes fuerunt: Johannes*, archidiaconus, Otto* cancellarius Lugdunensis ecclesie, qui aderat, Jocerannus*, Wilencus* Lingonensis ecclesie canonici, Ebrardus quoque scriptor et scriniarius noster et alii quamplures. Quicumque hanc compositionem ad pacis et caritatis custodiam a nobis corroboratam transgressus fuerit, auctoritate Dei et nostra excommunicatus, a regno Dei et a consortio justorum in perpetuum separetur, nisi resipuerit. Amen. Fiat.